Det royale besøg starter på havnen i Skagen, hvor Kongeskibet Dannebrog anløber omkring klokken 10. Herefter bliver de ledsaget af Gardehusarregimentets Hesteeskadron Kulturhus Kappelborg, hvor der vil være officiel modtagelse og tale ved borgmester Lars Møller fra klokken 10:45. Efter velkomst, tale og en sang af Skagens Børnekor, går turen videre til udstillingssalen. Her hilser regentparret på Frederikshavns Kommunes byråd og direktion, inden Dronningen vil præsentere et kunstværk af lokalkunstneren Niels Helledie. Gardehusarer til hest følger Dronning Margrethe og Prins Henrik til Skagen By- og Egnsmuseum, hvor de på forskellige måder vil blive præsenteret for forskellige perioder af Skagens historie, inden den klokken 12:40 står på frokost på Restaurant De 2 Have. Efter frokostpausen deler regentparret sig, hvor H. K. H. Prins Henrik i løbet af eftermiddagen tager på virksomhedsbesøg hos Skagen Cementstøberi A/S, Skagen Madmagasin og Skagerak Pelagic A/S, mens H. M. dronning Margrethe besøger Danish Yachts, den over 100 år gamle slagterforretning Slagter Munch og tager til andagt i Skagen Kirke. Klokken 16:20 mødes parret igen til et besøg på den gamle Kongevilla, Refugiet Klitgården, inden de omkring klokken 17 tager afsked med Skagen og vender tilbage til Kongeskibet. TV2/Nord følger dagen igennem det royale besøg på Facebook og Twitter , ligesom vi sender live på vores egen kanal fra klokken 9.30.

Referat:
H. M. Dronningen og H. K. H. Prinsgemalen ønsker landets nordligste by tillykke med sit 600 års købstadsjubilæum. TV2/Nord er med hele dagen.